Source: http://ugyfelcentrum.fovarositorvenyszek.birosag.hu/content/i-%C3%A1ltal%C3%A1nos-t%C3%A1j%C3%A9koztat%C3%B3-polg%C3%A1ri-%C3%BCgyekben-elj%C3%A1r%C3%B3-b%C3%ADr%C3%B3s%C3%A1gokr%C3%B3l-%C3%A9s-azok-m%C5%B1k%C3%B6d%C3%A9s%C3%A9r%C5%91l-valamint
Timestamp: 2020-02-23 02:31:34+00:00

Document:
I. Általános tájékoztató a polgári ügyekben eljáró bíróságokról és azok működéséről, valamint a polgári eljárásban résztvevő személyekről | Fővárosi Törvényszék
I. Általános tájékoztató a polgári ügyekben eljáró bíróságokról és azok működéséről, valamint a polgári eljárásban résztvevő személyekről
1. Melyik bíróság járhat el polgári ügyekben?
Azt a tényt, hogy egy perben melyik bíróság jár el, a hatáskörre és illetékességre vonatkozó szabályok rendezik. A bírósági szervezetrendszer a Kúriából, az ítélőtáblákból, a törvényszékekből, a járásbíróságokból (Budapesten a kerületi bíróságokból), valamint a közigazgatási és munkaügyi bíróságokból áll. A hatáskör az egyes bírósági szintek szerint határozza meg az adott ügyben eljárásra jogosult bíróságot. Peres eljárás az első fokú bíróság előtt indulhat. Az első fokú eljárásban meghozott határozat elleni fellebbezést bírálja el a másodfokú bíróság. Ha van helye felülvizsgálati eljárásnak, annak lefolytatása a Kúria hatáskörébe tartozik.
1.1. Az első fokú bíróságok hatásköre
Első fokon ítélkeznek a Fővárosi Törvényszék illetékességi területén a kerületi bíróságok (máshol járásbíróságok), a Fővárosi Közigazgatási és Munkaügyi Bíróság első fokú ügyszaka, és a Fővárosi Törvényszék első fokú bírái. A kerületi bíróságoknak azokra az ügyekre van hatásköre, melyeket törvény nem utal a törvényszék első fokú hatáskörébe.
A kerületi bíróságok hatáskörébe tartoznak - egyebek mellett:
• a házassági és házassági vagyonjogi perek;
• az apaság és származás megállapítása iránti perek;
• a szülői felügyelettel, gondnokság alá helyezéssel és örökbefogadással kapcsolatos perek;
• a gyermekelhelyezés és gyermekelhelyezés megváltoztatása iránti perek;
• a kapcsolattartási, a gyermektartás és egyéb tartás iránti perek;
• azok a tulajdoni perek, melyekben a peresített ingatlan, vagy ingatlanhányad értéke nem haladja meg a 30 millió forintot;
• a birtokvédelemmel kapcsolatos perek;
• a használati díj iránti perek;
• a jelzálogjog alapítása, vagy törlése iránti perek;
• a lakásügyi és bérleti jogviszonnyal kapcsolatos perek;
• azok az öröklési (végrendelet érvényessége, érvénytelensége, kötelesrész iránti) perek, melyekben a hagyaték, vagy a vitatott érték nem haladja meg a 30 millió forintot;
• azok a kölcsön és egyéb tartozás megfizetése iránti perek, melyekben a tartozás nem haladja meg a 30 millió forintot;
• azok a szerződés érvényessége és érvénytelensége iránti perek, melyekben a pertárgyérték nem haladja meg a 30 millió forintot;
• azok a közüzemi díj (áram, víz, gáz, távfűtés) megfizetése iránti perek, melyekben a tartozás nem haladja meg a 30 millió forintot;
• azok a vállalkozói díj megfizetése iránti perek, melyekben a pertárgyérték nem haladja meg a 30 millió forintot;
• azok a hibás teljesítés miatti, kötbér megfizetése iránti perek, melyekben a pertárgyérték nem haladja meg a 30 millió forintot;
• azok a szerződésen alapuló és szerződésen kívüli kártérítés iránti perek, melyekben a kár nem haladja meg a 30 millió forintot;
• a társasházi jogviszonyból származó, ezen belül közgyűlési határozat érvénytelenségének megállapítása, és közös költség megfizetése iránti perek;
• azok a jogalap nélküli gazdagodás visszafizetése iránti perek, melyekben a követelés nem haladja meg a 30 millió forintot;
• a jognyilatkozat pótlása iránti perek;
• a végrehajtás megszüntetése, vagy korlátozása iránti perek és az igényperek;
• azok a biztosítási összeg megfizetése iránti perek, melyekben a követelés nem haladja meg a 30 millió forintot;
• azok a megbízási díj iránti perek, melyekben a követelés nem haladja meg a 30 millió forintot;
• a parkolási díj iránti perek;
• és a perújítási eljárások lefolytatása.
A Fővárosi Közigazgatási és Munkaügyi Bíróság hatáskörébe tartoznak:
• a közigazgatási bíróság hatáskörébe tartoznak a közigazgatási határozatok, a helyi önkormányzat bizonyos határozatai és más olyan szervek határozatai ellen előterjesztett keresetek elbírálása, melyeket a törvény e bíróság elé utal;
• a munkaügyi bíróság hatáskörébe tartoznak a munkaviszonyból, és a munkaviszony jellegű jogviszonyból származó, a munkáltató és a munkavállaló közötti, a munkaviszonnyal közvetlenül és közvetetten kapcsolatos jogra alapított munkaügyi perek.
A Fővárosi törvényszék, mint első fokú bíróság hatáskörébe tartoznak:
•	azok a perek, melyekben a peresített követelés értéke a 30 millió forintot meghaladja; (Ez alól kivétel, ha a házastársak között folyamatban van a házasság felbontása iránt per, és ebben kérik a vagyonközösségük megosztását is. Ez esetben a kerületi bíróság jár el.)
• azok a megállapítás iránti perek, melyekben, ha marasztalás követelhető lenne, annak értéke meghaladná a 30 millió forintot;
• azok a kártérítési perek, melyeket a közhatalom gyakorlásával okozott károk (pl. bíróság, ügyészség, közjegyzők, végrehajtók, fegyveres testületek által okozott károk) megtérítése iránt indítanak;
• a szerzői jogi és iparjogvédelmi perek;
• a nemzetközi árufuvarozással és szállítmányozási szerződéssel kapcsolatos perek;
• egyes cégekkel kapcsolatos perek, pl. a bejegyző végzés hatályon kívül helyezése iránt, a cég létesítő okiratának vagy módosítása érvénytelensége iránt, a cég szervei határozatának felülvizsgálata iránt indított, továbbá a cégek és volt tagjai, vagy tagok egymás közötti, a befolyásszerzéssel kapcsolatos perek;
• a törvényszék által nyilvántartásba vett szervezetekkel kapcsolatos perek közül a törvényességi felügyeletet, vagy ellenőrzést gyakorló szerv által indított perek, továbbá az ilyen szervezetek és tagjaik, volt tagjaik, vagy a tagok egymás közti, a tagsági viszonyból eredő perek;
• a személyiségi jogok megsértésével kapcsolatos perek közül azok, amelyekben a felróhatóságtól független szankciók alkalmazását, emellett sérelemdíj vagy kártérítés iránti igényt érvényesítenek, illetve a közösséghez tartozással összefüggő az előzőhöz nem tartozó személyiségi jog érvényesítése iránti perek;
• az értékpapírból származó jogviszonnyal kapcsolatos perek;
• a sajtó-helyreigazítási perek;
• a tisztességtelen szerződési feltételek miatt kezdeményezett perek;
• azok a kártérítés (sérelemdíj) iránti perek, melyeket a per tisztességes és az eljárás ésszerű határidőben történő lefolytatásának elmulasztása miatt indítottak;
• az egészségügyi szolgáltatókkal kötött finanszírozási szerződésből eredő perek;
• és a külön jogszabályokban a törvényszék hatáskörébe utalt perek.(pl. választott bíróság ítéletének érvénytelenítése iránti, békéltető testület tanácsának kötelezést tartalmazó határozata elleni, szövetkezet, illetve annak testületei által hozott határozatok felülvizsgálata iránti perek.).
1.2. A másodfokú bíróságok hatásköre
A kerületi bíróságok, valamint a közigazgatási és munkaügyi bíróság elsőfokú ügyeiben meghozott határozatok elleni fellebbezést másodfokon a Fővárosi Törvényszék másodfokú tanácsai, a Fővárosi Törvényszék elsőfokú csoportja által hozott határozatok elleni fellebbezéseket pedig másodfokon a Fővárosi Ítélőtábla bírálja el.
1.3. Az illetékesség fogalma és fajtái
Az illetékesség az azonos hatásköri szinten lévő bíróságok közül azt a bíróságot határozza meg, amelyik az adott ügyben a felek lakóhelye, illetve az ügy tárgya szerint eljárhat. Az illetékesség lehet általános, kizárólagos vagy vagylagos.
Az általános illetékesség:
Az általános illetékességi szabály szerint a perre az a bíróság illetékes, amelynek a területén az alperes lakik. Ha nincs bejelentett lakóhelye, akkor a tartózkodási helye alapozza meg az illetékességet. Ha az alperesnek a tartózkodási helye ismeretlen, akkor az utolsó ismert belföldi lakóhelye az irányadó. Ha ilyennel sem rendelkezett, akkor a felperes lakóhelye szerinti bíróság az illetékes. Ha a felperes sem rendelkezik ilyennel, az ő tartózkodási helye (székhelye) határozza meg az illetékes bíróságot. Speciális szabály, hogy amennyiben az alperes állandó munkahelye nem azonos a lakóhelyével, úgy legkésőbb az első tárgyaláson kérheti, hogy a bíróság a pert tegye át a munkahelye szerinti illetékes bírósághoz.
A kizárólagos illetékesség:
A kizárólagos illetékesség esetében maga a jogszabály határozza meg azt, hogy az ügy elbírálására melyik bíróság az illetékes. Kizárólagosan illetékes – egyebek mellett:
• Ha a felek a vagyonjogi ügyletet rendező szerződésükben a jövőbeni jogvitájuk esetére alávetették magukat valamelyik bíróság illetékességének, e kikötött bíróság (eltérő törvényi rendelkezés hiányában) kizárólagosan illetékes.
• Perújítás esetében a perújítási kérelmet az alapügyben eljárt elsőfokú bíróságnál kell előterjeszteni.
• A folyamatban lévő házassági per alatt a felek kizárólag a házassági perben eljáró bíróság előtt kezdeményezhetnek ugyanarra a házasságra vonatkozó újabb házassági pert vagy házassági vagyonközösség megosztása iránti pert.
• A szülői felügyeletet megszüntető határozat hatályon kívül helyezésére irányuló perre kizárólag az a bíróság illetékes, amelyik a megtámadott határozatot hozta.
• A végrehajtás megszüntetése és korlátozása tárgyában indult peres eljárásra kizárólag az a bíróság illetékes, amely a végrehajtási eljárást elrendelte, ha ezt a törvényszék, a közigazgatási vagy a munkaügyi bíróság, illetve a közjegyző tette, kizárólagosan az adós lakóhelye szerinti bíróság az illetékes.
• A végrehajtási igényperre kizárólagosan az a bíróság az illetékes, amelynek területén a végrehajtó az ingóságot lefoglalta, ingatlan esetén pedig a végrehajtást bejegyző földhivatal székhelye alapozza meg az illetékességet.
• A sajtó-helyreigazítási perre az a bíróság illetékes, amelynek területén a sajtótermék szerkesztősége, a hírügynökség vagy a médiaszolgáltató, vagy ez utóbbi helyi stúdiójának székhelye található.
A vagylagos illetékesség:
Vagylagos illetékességi szabályok akkor érvényesülhetnek, ha a törvény nem határoz meg az illetékességre kizárólagosságot. A vagylagos illetékesség szabálya szerint a felperest illeti választás az általános és a vagylagosan illetékes bíróság között a per megindítására. Vagylagosan illetékes – egyebek mellett:
• a vagyonjogi perekre az a bíróság is, amelynek területén az alperes huzamosabb tartózkodásra utaló körülmények között – mint munkavállaló, vagy tanuló – lakik kivéve, ha az alperes nem rendelkezik cselekvőképességgel;
• ha az alperesnek belföldön nincs sem lakó, sem tartózkodási helye, az a bíróság is, amelynek területén a per tárgya, vagy az alperesnek lefoglalható vagyona van;
• a külföldi jogi személlyel szemben az a bíróság is, amelynek területén a külföldi jogi személynek fióktelepe, vagy kereskedelmi székhelye van;
• a tartásra, járadékra, időszakos szolgáltatásra irányuló perre az a bíróság is, amelynek területén az igény érvényesítésére jogosult lakóhelye van (a gyermektartásdíj iránti per a gyermek lakóhelye szerinti bíróság előtt is megindítható);
• a gyermekelhelyezésre irányuló perre az a bíróság is, amelyiknek a területén a gyermek lakóhelye van;
• az apaság és származás megállapítása iránti perre, valamint az örökbefogadás felbontása iránti perre az a bíróság is, amelyiknek a területén a kiskorú gyermek lakó, vagy tartózkodási helye van;
• az ingatlan tulajdonjogával, ingatlan birtoklásával, vagy az ingatlannal kapcsolatos szerződésből eredő perre az a bíróság is, amelyiknek a területén az ingatlan van;
• a gazdálkodó szervezettel tevékenysége körében kötött szerződésből eredő követelés iránti perre az a bíróság is, amelyiknek a területén a szerződést kötötték vagy a teljesítés helye van;
• a kár megtérítése iránti perre az a bíróság is, amelyiknek a területén a károsodás történt.
1.4. A hatáskör és az illetékesség vizsgálata
A bíróság az adott peres eljárásban hatáskörét és illetékességét hivatalból vizsgálja. A vizsgálat szempontjából a keresetlevél beadásának időpontja az irányadó. Ha a bíróság hatásköre a per tárgyának az értékétől függ (30 millió alatti esetén kerületi, feletti esetében a törvényszék), a hatáskör, illetve az illetékesség hiánya, – ha az nem kizárólagos – csak az alperes érdemi ellenkérelmének (a felperes kereseti kérelmére történő nyilatkozat) előadása előtt vehető figyelembe.
A pertárgy értékének megállapításánál a keresettel érvényesített követelés vagy jog értéke az irányadó. Vannak olyan követelések, ahol a törvény meghatározza a figyelembe veendő értéket.
Egyebek mellett ilyen:
• a tartás, járadék vagy egyéb időszakos szolgáltatás iránti perekben a még teljesítendő valamennyi szolgáltatás értéke, de nem több mint az egy évi szolgáltatás értéke;
• a dologi jogi (ingatlannal kapcsolatos) perekben a vitás rész, vagyoni jog értéke;
• a bérleti, haszonbérleti jogra vonatkozó perben az egy évi bér, haszonbér összege;
• a zálogjog, jelzálogjog iránti perben, igényperben a követelés összege;
• a végrehajtás megszüntetése, vagy korlátozása iránti perben a végrehajtási összeg, illetve az a része, amelyre a végrehajtási jog megszűntét állítják.
2. Kik a peres eljárás szereplői?
A polgári peres eljárás definíciója szerint az az eljárás, melyben a bíróság a személyek vagyoni és személyi jogaival kapcsolatos vitákat kérelemre elbírálja. A polgári peres eljárásban ellenérdekű peres felek állnak perben a bíróság előtt, a jogaik érvényre juttatása érdekében. Ehhez feltétel az, hogy a polgári jog szabályai szerint jogok illethessék, avagy kötelezettségek terhelhessék őket. A polgári perben történő részvétel feltétele a perbeli jogképesség, azaz a jogok szerzésének és a kötelezettségek terhének lehetősége. Jogrendünk szerint minden ember (természetes személy) jogképes, vagyis jogai és kötelezettségei lehetnek. Az ember, ha élve születik, e jogképesség már a fogamzás időpontjától megilleti, és a halálával szűnik meg. Jogképességgel rendelkezik még a jogi személy és az állam is. A perben félként személyesen az járhat el, aki perbeli cselekvőképességgel rendelkezik. Az rendelkezik ezzel, aki a polgári anyagi jog szabályai szerint teljesen cselekvőképes, illetve a per tárgyáról érvényesen rendelkezhet. A korlátozottan cselekvőképes és a cselekvőképtelen személy nevében általában törvényes képviselője jár el.
2.1. A polgári per felei
A polgári per azon szereplője, aki a pert keresetével megindítja, ő az ügy ura. Ő határozza meg, hogy milyen tényekre alapítottan, milyen jogalapon, kivel szemben milyen bírósági döntést kér. Megilleti az elsőfokú eljárásban a kereset megváltoztatásának (követelése felemelése, avagy leszállítása) a kereset kiterjesztésének (más személyek alperesként történő perbe állítása) és a keresettől való elállásnak a joga.
A polgári perben a felperessel szemben álló, ún. ellenérdekű fél. Az a természetes, vagy jogi személy, aki ellen a kereset irányul, akivel szemben a keresetben a követelést érvényesítik. A per folyamán passzívabb, védekező résztvevő. A kereseti kérelemmel szemben ellenkérelem (a keresetre történő nyilatkozat, tényelőadás) viszontkereset (a felperessel szemben előterjesztett önálló igény) vagy kifogás előterjesztésére jogosult.
A polgári perbe az azonos érdekű fél pernyertességének előmozdítása érdekében az elsőfokú ítélet meghozataláig az avatkozhat be, akinek jogi érdeke fűződik ahhoz, hogy a más személyek között folyamatban lévő per kinek a javára dőljön el. A beavatkozási kérelem felől a bíróság dönt.
2.2. A tanú:
Tanú az a személy, akit a bírósági eljárás folyamán azért hallgatnak meg, mert a fél a tényállításait az ő ismeretei alapján kívánja igazolni. A tanúvallomás a bizonyítás egyik formája.
A törvényben felsorolt esetekben, a vallomástétel megtagadási okának megléte esetén, a tanú megtagadhatja a vallomás tételt. Megtagadhatja a vallomástételt bármelyik félnek a közeli hozzátartozója. Ez a megtagadási ok a házassági perekben a tanúkat nem illeti meg. Közeli hozzátartozónak minősül: a szülő, nagyszülő, gyermek vagy ezek házastársa; a testvér és ennek házastársa; a házastárs és ennek szülője, nagyszülője, gyermeke, valamint a testvére; a jegyes; az élettárs; az örökbefogadó- mostoha és nevelő szülő, továbbá az örökbefogadott- mostoha és nevelt gyermek. Megtagadhatja a tanúvallomást adott kérdésre az, aki az adott válasszal saját magát, avagy közeli hozzátartozóját bűncselekmény elkövetésével vádolná. A titoktartásra köteles ügyvéd, orvos és a titoktartásra köteles más személy megtagadhatja a vallomást a titoktartási kötelességére tekintettel, ha ez alól a kötelesség alól nem mentette fel az arra jogosult. Megtagadhatja a vallomást a közvetítői eljárásban eljárt közvetítő, és szakértő az érintett ügyben. Megtagadhatja az üzleti titokra nézve a tanúvallomást az, aki vallomásával a titoktartási kötelezettségét sértené meg.
Nem hallgatható ki viszont tanúként az, aki testi, vagy szellemi fogyatékossága miatt helyes vallomást tenni nem tud.
Tanú kiskorú személy is lehet. A tizennégy év alatti tanút azonban csak akkor lehet megfelelő légkörben, számára érthető módon meghallgatni, ha a vallomásától várható bizonyíték más módon nem pótolható. A kiskorú tanú meghallgatásánál – ha közöttük nincs érdekellentét – a törvényes képviselője jelen lehet. Ha közöttük érdekellentét áll fenn, a kiskorú érdekeit a gyámhatóság által kirendelt eseti gyám védi.
A tanú a meghallgatását megelőzően a tárgyaláson nem lehet jelen. A meghallgatására vonatkozó szabályok szerint a tanú kérheti a személyi adatainak zártan történő kezelését. A tanút a fentiek szerint megjelenési, vallomástételi és esetenként okirat-felmutatási kötelezettség terheli. Ha a kötelezettségét megszegi, vele szemben ötszázezer, kiskorú esetében háromszázezer forintig terjedő pénzbírság szabható ki. A bíróság azonban elrendelheti a meg nem jelent vagy engedély nélkül eltávozott tanú elővezetését is. Az elővezetés elrendelése nem zárja ki a pénzbírság egyidejű alkalmazását, e két szankció együttesen is kiszabható. Amennyiben a tanú a második idézésre sem jelenik meg a tárgyaláson, a bíróság köteles elrendelni elővezetését. A tanú igényt tarthat a megjelenésével felmerülő költségek megtérítésére. Ilyen költségként kérhető a megjelenéssel kapcsolatban felmerült útiköltség, szükség esetén szállás és ellátási költség és igényelhető a munkából kiesett időre költségtérítés. A tanúdíj előlegezésére az a fél köteles, aki a tanú meghallgatását indítványozta.
2.3. A képviselő
Amennyiben a perben a fél nem személyesen jár el, a szükséges nyilatkozatokat és a perbeli cselekményeket képviselője útján is megteheti. A képviselő mellett a tárgyalásokon a fél személyesen is jelen lehet, de helyette és nevében általában a képviselő nyilatkozik. A törvény ugyanakkor bizonyos esetekben a fél megjelenését és nyilatkozat tételét kötelezővé is teheti. Ilyen tipikus eset a házassági bontóperben tartott első tárgyaláson a fél személyes nyilatkozata, vagy a gondnokság alá helyezési perben az alperes személyes nyilatkoztatása. A bíróság a képviselő lététől függetlenül elrendelheti a fél személyes meghallgatását, mely esetben a fél megjelenése kötelező. Képviselő lehet a törvényes képviselő, a meghatalmazott, továbbá a bíróság, vagy más hatóság kirendelő határozata alapján eljáró ügygondnok és az eseti gondnok.
A törvényes képviselő:
A törvényes képviselet a jogszabályi rendelkezésen alapuló képviselet. Törvényes képviselő akkor jár el, ha a természetes személynek nincs perbeli cselekvőképessége, avagy ha a fél jogi személy. A természetes személyek törvényes képviselője – egyebek mellett –:
• a szülő, annak a kiskorú gyermekének, aki felügyelete alatt áll;
• a gyám annak a kiskorúnak, aki nem áll szülői felügyelet alatt;
• a gondnok, annak a nagykorúnak, akinek cselekvőképességét a bíróság korlátozta;
• az eseti gondnok annak a félnek, akinek szülője, gyámja, vagy gondnoka akadályozva van;
• az ideiglenes gondnok, annak a nagykorúnak, akinek a belátási képessége az ügye viteléhez tartósan, vagy teljes mértékben hiányzik.
Meghatalmazott az a személy, aki a fél helyett a perben a tárgyalásokon megjelenik, nevében és az érdekében nyilatkozatot, indítványokat tesz, perbeli cselekményeket végez. A meghatalmazás érvényes létrejöttéhez annak írásba foglalása szükséges. Ez történhet teljes bizonyító erejű magánokirati formában. Ennek két módja van. Az egyik, hogy a meghatalmazó fél saját maga írja a meghatalmazást és aláírja azt. A másik, hogy a nyomtatott szövegezésű meghatalmazást a meghatalmazó aláírja, és két tanú neve és lakcíme feltűntetése mellett aláírásával igazolja, hogy a meghatalmazó a meghatalmazást előtte írta alá, vagy azt, hogy a meghatalmazáson szereplő aláírását előtte sajátjának ismerte el. A külföldön kiállított meghatalmazás speciális követelménye, hogy azt közokiratba, vagy a kiállítás helye szerint illetékes magyar külképviseleti hatóság által felülhitelesített magánokiratba kell foglalni. A meghatalmazás a per teljes időszakára, vagy egyes konkrét perbeli cselekményekre, esetekre – egyes tárgyalásokra – szólhat. Ha a meghatalmazást a meghatalmazó korlátozni kívánja, ennek a ténynek a meghatalmazásból nyilvánvalóvá kell válnia.
A perben meghatalmazott lehet - egyebek mellett:
• a rokoni kapcsolatra tekintettel a szülő, nagyszülő, gyermek vagy ezek házastársa; a testvér és ennek házastársa; a házastárs és ennek szülője, nagyszülője, gyermeke, valamint a testvére; a jegyes; az élettárs; az örökbefogadó- mostoha és nevelő szülő, továbbá az örökbefogadott- mostoha és nevelt gyermek;
• a vele kötött megbízási szerződés alapján az ügyvéd, vagy ügyvédi iroda;
• a közigazgatási vagy költségvetési szerv alkalmazottja a szerv tevékenységével kapcsolatos perben, a helyi önkormányzat pereiben a polgármester, a jegyző, a képviselő-testület tagja, egyéb esetekben alkalmazott;
• a szakszervezet a saját tagjának és külön jogszabályban meghatározott perben;
• az érdek-képviseleti célra alapított szervezet a saját tagjai olyan perében, amely az érdek-képviseleti célokhoz sorolható;
• a szövetkezet ügyintézésre jogosult tagja, alkalmazottja a szövetkezet pereiben;
• a gazdálkodó szervezet alkalmazottja, jogtanácsosa.
Ugyanakkor a jogszabály arról is rendelkezik, hogy ki az, aki nem lehet meghatalmazott. Ilyen az, aki a tizennyolcadik életévét még nem töltötte be, az, akit jogerősen eltiltottak a közügyek gyakorlásától, továbbá a jogerősen gondnokság alá helyezett személy.
A jogi képviselet:
Ha ügyvéd, vagy ügyvédi iroda a meghatalmazott, jogi képviseletről beszélünk. Az ilyen meghatalmazás alapját és előzményét írásbeliség, tényvázlat és megbízási szerződés képezi. Az ügyvédi meghatalmazáshoz amennyiben azt a meghatalmazó saját kezűleg írta alá, tanú nem szükséges. A meghatalmazott ügyvéd, vagy az ügyvédi iroda a képviselet ellátásához jogosult más ügyvédet vagy ügyvédi irodát helyettesként igénybe venni. A képviseletet általában helyettesként ügyvédjelölt is elláthatja. A Kúria előtti eljárásban az iratbetekintés kivételével ügyvédjelölt nem járhat el. Az általános szabály szerint a bírósági eljárásokban a jogi képviselet nem kötelező. A jogszabály külön nevesíti azon eseteket, amikor azonban a feleknek kötelező jogi képviselő igénybevételével eljárni. Ennek fontosabb esetei: az ítélőtábla, illetve a Kúria előtt az ítélet, vagy az ügy érdemében hozott döntés elleni fellebbezést benyújtó fél köteles jogi képviselet igénybevételére; a törvényszék elsőfokú hatáskörébe tartozó ügyekben a per minden szakaszában, – a fellebbezési eljárást is beleértve – kötelező a jogi képviselet. Ez alól kivételt képez – egyebek mellett – ha a peresített követelés összege, vagy a perben érintett vagyontárgy értéke a 30 millió forintot nem éri el. Akinek az anyagi viszonyai nem teszik lehetővé ügyvéd, vagy ügyvédi iroda meghatalmazását, és a vagyoni viszonyait megfelelően igazolja, illetve a szükséges feltételeknek megfelel, a Közigazgatási és Igazságügyi Hivataltól kérheti pártfogó ügyvédi képviselet biztosítását.
A meghatalmazás megszűnése:
A meghatalmazás megszűnik annak visszavonásával, a megbízási szerződés felmondásával, vagy a fél halálával. A meghatalmazás megszűnésének ténye a bíróság felé az annak oda történő bejelentésétől, az ellenfél felé a vele való közléstől hatályos.
Az általános meghatalmazás:
Meghatalmazás olyan formában is adható, hogy a meghatalmazott a perek vitelére általánosságban lesz felhatalmazott. Az általános meghatalmazást a bíróságnál be kell jelenteni, annak nyilvántartásba vételét kérve. Az általános meghatalmazás megszűnését ugyancsak be kell jelenteni a bíróságnál.
2.4. Az ügygondnok és az eseti gondnok
Ha a cselekvőképtelen félnek, vagy a jogi személynek nincs jogi képviselője, illetve az ismeretlen helyen tartózkodó félnek nincs meghatalmazottja, a bíróság az ilyen fél részére ügygondnokot rendel. Az ügygondnok eljárása megegyezik a meghatalmazott eljárásával, azzal a különbséggel, hogy a bíróság felhatalmazása nélkül pénzt, peres dolgot nem vehet át, nem köthet egyezséget, illetve jogról nem mondhat le, csak abban az esetben, amikor ezzel az általa képviseltet nyilvánvaló károsodástól óvja meg. Az ügygondnok tehát a perben eljárásra képtelen fél képviselője, akit a bíróság rendel ki a törvényben meghatározott esetekben a fél képviseletére.
2.5. A szakértő
Ha a perben jelentős tény vagy körülmény megállapításához olyan különleges szakértelem szükséges, amellyel a bíróság nem rendelkezik, akkor a bíróság szakértőt rendel ki. A szakértő az a személy, aki a bíróság számára lehetővé teszi a per eldöntése szempontjából jelentős tény észlelését, avagy a már észlelt tény, körülmény megfelelő értékelését. A szakértő a bíróság számára nyilvánít véleményt, különös szakismerete, szaktudása felhasználásával tesz kijelentéseket a szakvéleményében. Igazságügyi szakértői tevékenységet végezhet az erre feljogosított természetes személy, bejegyzett gazdasági társaság, e célra létesített igazságügyi szakértői intézmény, erre feljogosított állami szer, vagy intézmény, és eseti szakértő. A bíróság csak a fél indítványára rendelhet ki szakértőt, de indítványra is csak akkor teszi, ha szükségesnek tartja a per eldöntéséhez. Azokban a perekben, ahol a törvény hivatalból írja elő a bizonyítást, a szakértő indítvány nélkül is kirendelhető. (pl. gondnokság alá helyezési per, gyermekelhelyezésre irányuló per)
2.6. A perbeli jogutód:
Az a személy, aki az anyagi jogi szabályok szerint jogutódnak minősül és a perbe valamelyik fél helyébe önként, avagy az ellenfél perbevonása után belép, a perbeli jogutód. Fontos rendelkezés, hogy a jogutódot a jogelődje részére biztosított költségkedvezmények nem illetik meg, ha a jogutód igényt tart ilyenre, kérelmeznie kell a kedvezmény részére történő engedélyezését. A per folyamán a jogutód a perbe önként is beléphet, illetve őt az ellenfél is perbe vonhatja. A felperes jogutódját azonban csak akkor lehet perbe vonni, ha a jogutódlás a felperes halála, vagy a gazdasági társaság jogutód nélküli megszűnése miatt következett be.
2.7. A perbehívott
Az a peres fél, aki pervesztessége esetére harmadik – külső, perben nem álló – személlyel szemben kíván követelést érvényesíteni, vagy ilyen személy követelésétől tart, e személyt a per során perbe hívhatja. Ha a perbehívott a perbehívásra határidőn belül nem nyilatkozik, akkor hallgatását úgy kell tekinteni, hogy a perbehívást nem fogadta el. Ha azonban csatlakozik a perhez, ezt írásban, vagy a tárgyaláson szóban is bejelentheti. Ez esetben a perbeli szerepe megegyezik a beavatkozóéval. Mindazonáltal a perbehívás elfogadása nem jelenti azt, hogy a kötelezettségét bármilyen módon elismerné a perbehívóval szemben. A köztük lévő vitás kérdés e perben nem is dönthető el.
2.8. A tolmács
3. Kik intézkednek a bírósági eljárásokban?
A bírósági eljárásokban egyaránt vannak jogi és nem jogi, felsőfokú és középfokú végzettséghez kötött tevékenységek. Jogi egyetemi végzettség szükséges a tanácselnök, a bíró, a bírósági titkár és a bírósági fogalmazói tisztség betöltéséhez. Főiskolai szakirányú végzettségű a bírósági ügyintéző, míg középfokú végzettség- érettségi – szükséges a tisztviselői, az írnoki és egyéb ügyintézői állás betöltéséhez.
3.1. A tanácselnök
A polgári perekben a másodfokú bíróság három hivatásos bíróból álló tanácsban jár el. A tanácsot vezető, munkáját szervező személy a tanácselnök. Ő jelöli ki az ügy előadó bíráját, felelős az általa vezetett tanács ügyeiben az eljárási határidők megtartásáért, a tanács teljes tevékenységéért, továbbá ő felügyeli és ellenőrzi a hozzá beosztott bírákat.
3.2. A bíró
A törvény által rendelt bíró az eljárási szabályok szerint hatáskörrel és illetékességgel rendelkező bíróságon működő, az előre meghatározott ügyelosztási rend alapján kijelölt bíró. A bíró független, csak a törvénynek van alárendelve, az ítélkező tevékenységében nem utasítható. Tisztségéből csak a törvényben meghatározott okból lehet elmozdítani. Nem lehet tagja pártnak és nem folytathat politikai tevékenységet. A köztársasági elnök nevezi ki, először határozott 3 év időtartamra, majd – ha a bíró vizsgálati mutatói alátámasztják –, határozatlan időre. A tisztség pályázat útján tölthető be, jogi egyetemi végzettség, jogi szakvizsga és betöltött 30. életév után.
3.3. A bírósági titkár
Az a jogi egyetemi végzettséggel és jogi szakvizsgával rendelkező személy, aki a külön törvényben meghatározott feltételeknek megfelel, a bírósági titkár. A törvény által meghatározott ügyekben egyesbírói hatáskörben eljárhat. Ilyen például, a polgári perrendtartás egyes rendelkezései, a nemperes ügyek csoportja.
3.4. A bírósági fogalmazó
A bírói tisztség megszerzéséhez szükséges gyakorlati és elméleti ismeretek megszerzése végett a bíróságokon jogi végzettségű, fogalmazói versenyvizsgát eredményesen letett, külön törvényben meghatározott feltételeknek megfelelő személy a fogalmazó. Részére a joggyakorlat keretében biztosítani kell, hogy minden bírósági szinten és ügyszakban megfelelő gyakorlatot szerezzen, határozattervezeteket készítsen, jegyzőkönyvet vezessen, az ügyfelek ingyenes jogi tájékoztatásán részt vegyen. Önálló hatáskörét törvény állapítja meg. A tisztség pályázat útján tölthető be. A joggyakorlat ideje 3 év. Ezt követően jelentkezhet a fogalmazó jogi szakvizsgára.
3.5. A bírósági ügyintéző
A bírósági ügyintéző olyan felsőfokú iskolai végzettséggel rendelkező tisztviselő, aki a bíró irányítása és felügyelete mellett önállóan intézi a jogszabály által a hatáskörébe utalt feladatokat.
3.6. A tisztviselő
A tisztviselő az a bírósági jegyzőkönyvvezető, aki középiskolai érettségivel rendelkezik, a munkakörére meghatározott szakmai képesítéssel és e munkakörben legalább 3 éves szakmai gyakorlattal bír.
3.7. Az írnok, egyéb ügyviteli alkalmazott
Az írnok az a bírósági ügyviteli alkalmazott, aki középiskolai végzettséggel rendelkezik, de még nincs 3 éves szakmai gyakorlata, illetve a meghatározott szakmai képesítésének megszerzése még folyamatban van.
4. Mi az ügyelosztási rend?
Az ügyelosztási rend biztosítja a törvényes bíróhoz való jogosultság alapelvének érvényesülését. A törvényes bíró az ügyre hatáskörrel és illetékességgel rendelkező bíróságon működő, előre megállapított ügyelosztási rend szerint tevékenykedő bíró. Az ügyelosztás az adott bíróságon előre kialakított ügyelosztási rendnek megfelelően az ügyben intézkedni, eljárni jogosult bíró, bírói tanács kijelölése. Az ügyelosztási rendet a bíróság elnöke határozza meg a tárgyévet megelőzően. Az ügyelosztási rend tartalmazza az adott bíróságon tevékenykedő tanácsok számát, személyét, vagy összetételét, továbbá azt hogy a bíró, vagy a tanács mely ügycsoportba tartozó ügyeket tárgyal. Az ügyelosztási rend határozza meg azt is, hogy az ügyek elosztása milyen módon történik, továbbá rögzíti, hogy az ügyek elosztására melyik bírósági vezető jogosult. Az ügyelosztási rend kifüggesztésre kerül a bíróság hirdetőtábláján, de a bíróság, illetve a bíróságok központi internetes honlapján is közzétételre kerül. Az ügyelosztási rend az adott tárgyévben szolgálati okból, vagy a bíróság működését érintő fontos okból módosítható. Ahol mód van rá, bevezetésre került a lajstrom adatai alapján az automatikus szignálás.
Az ügyelosztási rend alapján az ügyek elosztására jogosult bírósági vezető gondoskodik az ügyek kiosztásáról, szignálásáról, nincs tehát lehetőség arra, hogy adott ügyben a fél választhassa meg az ügyében eljáró személyeket.
5. Mi a lajstrom, hogy zajlik az iktatás, ügyelosztás?
A Fővárosi Törvényszéken és a kerületi bíróságokon ügyszakonként kezelőirodák működnek. A Fővárosi Törvényszéken polgári ügyszakban külön szervezett Polgári I. fokú, Polgári II. fokú és Civil szervezeteket nyilvántartó kezelőiroda működik. Az irodákat a bíróság elnökének kinevezése alapján irodavezető vezeti. A bíróság az iratokról ügyszakonként elektronikus nyilvántartást – lajstromot – vezet. A bíróság a hozzá érkezett kezdőiratot – vagyis olyan iratot, melynek nincs előzménye és új eljárás lefolytatását igényli – az érkezés napján bélyegzővel lát el, melyen jól olvashatóan feltünteti a bíróságot, az ügyszámot, az érkezés évét, hónapját és napját. Az iraton meg kell jelölni a példányok és mellékletek számát, a lerótt illeték összegét. Az irat lajstromba történő bevezetését követően iratborítóba kerül. Ez az Országos Bírósági Hivatal Elnöke által rendszeresített nyomtatvány. Az ügyelosztásra jogosult vezető aláírásával ellátottan kijelöli az ügyben eljáró bírót, vagy tanácsot, majd legkésőbb az ezt követő munkanapon az irat bemutatásra kerül a bírónak, másodfokú tanácsnak. Az iratokat emelkedő sorszám szerint rendben kell tartani. Az intézkedést igénylő utóiratot annak elintézéséig a kezdőirat elé (fölé) kell tenni, beérkezését követően az irattal együtt a bírónak, tanácselnöknek be kell mutatni.
A Fővárosi Törvényszéken és a kerületi bíróságokon is minden év november 30-ig ügyelosztási rendet készítenek, amelyet a Fővárosi Törvényszék elnöke hagy jóvá. Az ügyelosztási rend tartalmazza, hogy az adott bíróságon milyen összetételű és számú tanácsok működnek, a bírók és a titkárok melyik ügycsoportba tartozó ügyeket intézik, akadályoztatásuk esetén ki jár el helyettük, az ügyek elosztása milyen módon történik és arra melyik bírósági vezető jogosult. Rögzíti, hogy a bírósági vezetők milyen ügyeket tárgyalnak, és kik járnak el a kiemelt jelentőségű ügyekben. Az ügyelosztási rend figyelemmel van az ügyek munkaigényességére, az ügyérkezés statisztikai adataira, emellett törekszik az arányos munkateher megvalósítására. Mindemellett tartalmazza a bírák és a fellebbezési tanácsok ügyszak szerinti beosztását, a fellebbezési tanácsok összetételét, a tárgyalótermi beosztást és a tárgyalási napokat is. Az ügyelosztás közzétételre kerül a bírósági hirdetőtáblán és fellelhető a bíróság honlapján. Az ügyek kiosztásának rendjét – a szignálást – a Fővárosi Törvényszéken az elnök, a kerületi bíróságokon a bíróság elnöke határozza meg. A Fővárosi Törvényszéken az ügyek kiosztását a törvényszéki bírák, és a fellebbezési tanácsok szakosítottságára figyelemmel a szakági kollégiumvezetők, illetve a polgári elsőfokú csoport vezetője végzi azzal, hogy a másodfokú ügy előadó bíráját a fellebbezési tanács elnöke jelöli ki. A kiosztási rend alapját a bírósági ügyszám, az ügy tárgya és az éves beosztás képezi. Azokon a kerületi bíróságokon, ahol adott ügyszakban csoportvezető és helyettes tevékenykedik, a csoport vonatkozásában a szignálást a bíróság elnöke által meghatározott rend szerint a csoportvezető végzi. Az ügykiosztásra jogosult vezető a hatályos ügyelosztási rend alapján az irat bemutatását követő napon kijelöli az ügyet tárgyaló bírót, tanácsot. A kijelölés történhet érkezési sorrendben, illetve egyéb olyan objektív módon, amely biztosítja a kiosztás véletlenszerűségét. Amennyiben a számítógépes automatikus szignálás feltételei adottak, e kiosztás történhet számítógépes programmal. A soron kívüli ügyek esetében a szabályozott kijelöléstől el lehet térni. A kiosztáskor biztosítani kell a befolyásmentességet. Emiatt a kiosztási rendtől eltérés nem engedélyezett. Kivételesen indokolt esetben a kiosztást végző bírósági vezető az ügyet másik bírónak, vagy másik másodfokú tanácsnak oszthatja át. Erre elsősorban kizárás, elfogultság, a bíró tartós távolléte, távozása, vagy az aránytalan munkateher megszüntetése, az ügyek eljárási szabályok szerinti egyesítése, más bíróság kijelölése miatt kerülhet sor.
6. Milyen eljárások folyhatnak a bíróságok előtt?
A polgári ügyszakhoz tartozó bírósági eljárások:
a peres eljárások és a nemperes eljárások, utóbbin belül - egyebek mellett - a végrehajtási eljárás, a civil szervezetek nyilvántartásával kapcsolatos eljárás, a csőd és felszámolási eljárás, a holtnak nyilvánítási, halál tényének megállapítása iránti eljárás, a bírósági letétbe helyezés iránti eljárás, a bírósági közvetítői eljárás, az előzetes bizonyítás iránti eljárás, valamint az egyéb nemperes eljárások.
A büntető ügyszakhoz tartozó bírósági eljárások:
a közvádas ügyek, a magánvádas ügyek és a szabálysértési ügyek
A peres eljárás fogalma:
A peres eljárás során a bíróság a hozzá benyújtott keresetet az abban előterjesztett kérelem korlátai között vizsgálja meg. A peres eljárásban a bíróság –bizonyos esetek kivételével – a jogvitát nyilvános tárgyaláson bírálja el. A felek által felajánlott, és szükségesnek tartott bizonyítási eljárás lefolytatása után a bizonyítékok mérlegelését követően hozza meg döntését. Ha a bíróság érdemben dönt, ítéletet hoz. A peres eljárások lehetnek polgári, munkaügyi és közigazgatási ügytípushoz tartozóak. A munkaügyi és közigazgatási perekre speciális eljárási szabályok vonatkoznak.
A nemperes eljárás fogalma:
A nemperes eljárásban a bíróság tárgyaláson kívül dönt. Határozatát a rendelkezésre álló adatok alapján hozza meg. Az eljárásra speciális törvényi rendelkezések vonatkoznak, és a polgári perrendtartás rendelkezései csak abban az esetben alkalmazhatók, ha ezt külön jogszabály kimondja. A nemperes eljárások általában egyoldalú kérelemre indulnak. Nemperes eljárás egyebek mellett a bírósági letétbehelyezés iránti, a bírósági közvetítői eljárás, a gondnokoltak és előzetes jognyilatkozatok nyilvántartását rendező eljárás. Nemperes eljárásban történik a civil szervezetek nyilvántartása, az ezekkel kapcsolatos változásbejegyzési eljárás, és a cégbírósági eljárás is. A bíróság a jogerős, marasztalást tartalmazó határozatok végrehajtására irányuló eljárást, a végrehajtás során a foganatosítást, továbbá a kifogások elbírálását is nemperes eljárásban intézi.
‹ Általános tájékoztató anyagok Polgári ügyben fel II. Általános tájékoztató a polgári peres eljárásokról ›

References: bíróság 
 bíróság 
 bíróság 
 Kúria 
 Bíróság 
 Bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 Kúria 
 Kúria 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság 
 bíróság